DA Den Europæiske Unions Tidende CE 70/248

(2004/C 70 E/267)

SKRIFTLIG FORESPØRGSEL P-3264/03

af Daniel Varela Suanzes-Carpegna (PPE-DE) til Kommissionen

(29. oktober 2003)

Om: Genopretningsplan for hellefisk: ekstraordinære socioøkomiske foranstaltninger for fællesskabsflåden under NAFO

NAFO afholdt den 15.-19. september i Darmouth-Halifax sit 25. årsmøde, denne gang med henblik på at fastlægge retningslinjerne for ovennævnte fiskeri i 2004. Mødet resulterede i fastlæggelse af en flerårig plan for genopretning af hellefiskbestandene med TAC'er på 20 000, 19 000, 18 500 og 16 000 tons for henholdsvis 2004, 2005, 2006 og 2007, hvilket betyder, at den tilladte fangstmængde vil blive nedskåret fra 42 000 tons i 2003 til de nævnte 16 000 tons i 2007. Denne drastiske nedskæring af TAC'en byggede på resultaterne af en videnskabelig undersøgelse, som var foretaget med en ny metodologi, og tog ikke hensyn til de tekniske, sociale og økonomiske aspekter, der gør sig gældende inden for dette fiskeri. Samtidig vedtoges en genopretningsplan for fiskeriet af hellefisk i NAFO-området, hvis foranstaltninger skulle tages i betragtning af de forskellige kontraherende parter, herunder EU.

Disse foranstaltninger rammer en moderne og teknologisk set meget avanceret fiskerflåde og udgør en trussel mod direkte og indirekte arbejdspladser for ca. 4 000 personer.

I betragtning af den drastiske karakter af dette tiltag og det manglende hensyn til de socioøkonomiske aspekter samt under henvisning til andre omstruktureringsplaner, som EU allerede har gennemført, bedes Kommissionen besvare følgende:

1. Agter den at etablere en sideløbende plan med socioøkonomiske ledsageforanstaltninger for perioden 2004-2007, der skal være forsynet med ekstraordinære bevillinger i forhold til det gældende FIUF og sætte den berørte fællesskabsflåde i stand til at omlægge sine aktiviteter?

2. Kan den i bekræftende fald angive tidsplanen og anvendelsesbetingelserne for denne plan samt oplyse, hvor store ekstraordinære bevillinger, den vil blive tildelt, samt hvor disse skal tages fra? Kunne man forestille sig, at de ikke-udnyttede midler til ophugningstøtte for 2003 i stedet kunne anvendes til finansiering af de nødvendige sociooøkonomiske foranstaltninger?

3. Har den nogen planer om at sætte flåden ind på andre fangstpladser, og overvejer den at indføre foranstaltninger med henblik på bl.a. midlertidig oplægning samt støtte til blandede selskaber og fællesforetagender i tiden efter 2004?

4. Hvad er i benægtende fald dens begrundelse for at acceptere en sådan ændring uden at træffe foranstaltninger til at afbøde dens økonomiske og sociale virkninger?

Svar afgivet på Kommissionens vegne af Franz Fischler

(27. november 2003)

Kommissionen er meget opmærksom på, hvilken betydning beslutningerne på NAFO's årsmøde i 2003 om genopretning af hellefiskebestandene får for Fællesskabets flåde, da enstemmige videnskabelige udtalelser viser, at disse bestande er i stærk tilbagegang. De foranstaltninger NAFO har vedtaget, skal forhindre, at bestandene bliver ødelagt, og sikre, at der er mulighed for at drive bæredygtigt fiskeri på dem. De er derfor i overensstemmelse med fiskerflådens socioøkonomiske interesser på længere sigt.

Lige efter NAFO's beslutning blev der i Generaldirektoratet for Fiskeri oprettet en arbejdsgruppe, som skulle se på alle følgerne for Fællesskabets fiskerflåde. I denne sammenhæng arbejder Kommissionen nært sammen med de kompetente myndigheder i de to medlemsstater, som bliver stærkest berørt, nemlig Spanien og Portugal, for at vurdere genopretningsplanens nøjagtige betydning for de berørte fartøjer. Kommissionen venter i denne forbindelse på at få forelagt de pågældende fiskerflåders nøjagtige fiskeriplaner for 2004 og årene derefter.

Så længe disse planer ikke er gennemgået, og der ikke er ført samråd med de pågældende medlemsstater, er det for tidligt at sige noget om nøjagtigt hvilke strukturforanstaltninger der kan blive påkrævet. Dog skal sådanne foranstaltninger udføres inden for rammerne af det finansielle instrument til udvikling af fiskeriet (FIUF).

Kommissionen er i færd med at undersøge en række forskellige muligheder for, at Fællesskabets NAFO-flåde kan omlægge sine aktiviteter, og heriblandt er alternative fiskemuligheder. Hvilke muligheder der i så henseende er behov for, afhænger dog af fiskeriplanernes indhold.